גרג בל

גריגורי (גרג) קרטיס בל (באנגלית: Gregory Curtis Bell; 7 בנובמבר 1930 − 25 בינואר 2025) היה אתלט אמריקאי, אלוף אולימפי בקפיצה לרוחק (מלבורן 1956). בנוסף זכה בקפיצה לרוחק במספר אליפויות לאומיות באתלטיקה מטעם איגוד האוניברסיטאות האמריקניות ואיגוד הקולג'ים (NCAA). השלים לימודי רפואת שיניים באוניברסיטת אינדיאנה ועבד בתחום זה כל חייו.

 ביוגרפיה 
גרג בל נולד ב-1930 בחווה חקלאית בקרבת העיירה טרה-הוט  שבאינדיאנה לגריגורי ואסה מנואל בל. אביו חסר ההשכלה היה חקלאי ועיבד את אדמות החווה. בעודו ילד צעיר נשרף בית המשפחה ובגלל שהבית לא בוטח נאלצה המשפחה לגור מספר שנים בלול תרנגולות נטוש. בל למד בבית ספר יסודי בעיירה פימנטו, אינדיאנה  (כתשעה מייל מביתו) וב-1948 סיים לימודיו בבית ספר התיכון "גארפילד" בעיר הולדתו טרה-הוט.

ב-1942, במהלך מלחמת העולם השנייה, החליט צבא ארצות הברית להקים מחנה צבאי על שטח החווה המשפחתית ותמורת סכום זעום של 1,500 דולר נאלצה המשפחה לעבור לפרבר בעיירה השכנה טרה-הוט שהתרכזו בה אמריקאים שחורים. לאחר סיום לימודיו ב-1948 החל לעבוד בשלל עבודות כפיים כדי לעזור בפרנסת הבית.

ב-1950 גויס לצבא ארצות הברית ונשלח לשרת בגרמניה, שם פעל הצבא לשיקום גרמניה. בהמשך עבר לשרת בצרפת והוצב במחנה צבאי מדרום לבורדו. בתקופת השירות בבורדו התאמן בספורט והשתתף בתחרות אתלטיקה מקומית שם ניצח במספר מקצועות. מפקדיו שלחו אותו לתחרות של צבא ארצות הברית באירופה, שנערכה ב-1953 בנירנברג, שם ניצח בקפיצה לרוחק.

עם סיום שירותו החל ללמוד רפואת שיניים באוניברסיטת אינדיאנה וב-1957 הוענק לו תואר ד"ר לרפואת שיניים. עם סיום לימודיו החל לעבוד במחלקה לרפואת שיניים באוניברסיטת הווארד בוושינגטון די. סי. ב-1962 חזר לעבוד בעיר הולדתו טרה-הוט. ב-1969 הצטרף כרופא שיניים בבית החולים של לוגנספורט , אינדיאנה עד פרישתו לגמלאות ב-2020. במקביל לעבודתו הציבורית ניהל בל מרפאת שיניים פרטית בה סייע, בין השאר, לנזקקים מיעוטי יכולת.

 קריירה ספורטיבית 
 1955 
באליפות איגוד האוניברסיטאות האמריקניות (AAU) זכה במדליית זהב בקפיצה לרוחק. לאחר סיום שירותו הצבאי החל ללמוד באוניברסיטת אינדיאנה

 1956 
באולימפיאדת מלבורן, שנערכה באוסטרליה, זכה במדליית זהב בקפיצה לרוחק בשיא אולימפי של 7.83 מטר לפני חברו לנבחרת ג'ון בנט (7.68 מטר) ויורמה ואלקמה  מפינלנד (7.48 מטר).

באליפות הקולג'ים NCAA זכה במדליית זהב בקפיצה לרוחק.

 1957 
באליפות הקולג'ים NCAA זכה במדליית זהב בקפיצה לרוחק בתוצאה של 8.1 מטר.
.
 1958 
באליפות ארצות הברית באתלטיקה באולמות , שנערכה בניו יורק, זכה במדליית זהב בקפיצה לרוחק בתוצאה של 7.75 מטר.

 1959 
ב שנערכו בשיקגו, ארצות הברית  זכה במדליית כסף בקפיצה לרוחק בתוצאה של 7.60 מטר אחרי חברו לנבחרת בו רוברסון  (7.97 מטר) ולפני לסטר בירד  מאיי הודו המערבית (7.46 מטר).

באליפות איגוד האוניברסיטאות האמריקניות (AAU) זכה במדליית זהב בקפיצה לרוחק.

 1960 
בל התמודד על מקום בנבחרת ארצות הברית לאולימפיאדת רומא אך הגיע למקום הרביעי בקפיצה לרוחק ולא נכלל בנבחרת.

 היכל התהילה 
 ב-1988 צורף להיכל התהילה של אתלטי ארצות הברית
 ב-2021 צורף להיכל התהילה של אתלטי אוניברסיטת אינדיאנה 

 משפחתו 
מנישואיו הראשונים לקלרה סטיוארט נולדו לבל שלושה ילדים. ב-1987 התגרש. ב-1990 נישא בשנית למרי לאורי (Mary Lawrie) לה היו כבר מנישואין קודמים ארבעה ילדים. ב-2020 עבר ניתוח לב והשתלת קוצב לב. נפטר בביתו בינואר 2025. לאחר מותו תרמה המשפחה את מדליית הזהב שלו להיכל התהילה של עיר הולדתו.

 קישורים חיצוניים 

 גרג בל, באתר indystar.com, 13 ביוני 2020
 גרג בל, באתר olympics.com
 גרג בל, באתר אוניברסיטת אינדיאנה
 גרג בל, באתר iuhoosiers.com

 הערות שוליים 

קטגוריה:אמריקאים ילידי אינדיאנה
קטגוריה:בעלי תואר דוקטור מאוניברסיטת אינדיאנה
קטגוריה:אלופים אולימפיים: קפיצה לגובה (גברים)
קטגוריה:אתלטים באולימפיאדת מלבורן (1956)
קטגוריה:אתלטים אפרו-אמריקאים
קטגוריה:אלופים אולימפיים: קפיצה לרוחק (גברים)
קטגוריה:אלופים אולימפיים אמריקאים: אתלטיקה
קטגוריה:אמריקאים שנולדו ב-1930
קטגוריה:אמריקאים שנפטרו ב-2025